M'encanta aprendre idiomes.
De fet, m'agrada tant que cada dos anys aprenc un idioma nou.
Ja vaig pel vuitè.
Quan ho explico a la gent, sempre em pregunten:
"Com ho fas? Quin és el secret?"
I, sincerament, durant molts anys la resposta era:
"No ho sé. M'agrada aprendre idiomes."
Però mai els agradava la resposta,
volien saber per què ells necessiten anys per aprendre un sol idioma,
sense fluïdesa,
i, en canvi, jo aprenc un idioma rere l'altre.
Volien saber el secret dels poliglots,
aquells que parlen molts idiomes.
Llavors em vaig preguntar
com ho fan els altres poliglots.
Què tenim en comú?
I què és el que ens permet
aprendre idiomes més ràpid que la resta de la gent?
Vaig decidir conèixer altra gent com jo i descobrir-ho.
El millor lloc per conèixer poliglots
és en esdeveniments on els amants de les llengües
es reuneixen per practicar-les.
Hi ha molts esdeveniments poliglots per tot el món.
Vaig decidir anar a un
i preguntar als poliglots quins mètodes utilitzen.
Vaig conèixer el Benny, d'Irlanda,
que em va dir que el seu mètode és començar a parlar des del primer dia.
Aprèn unes quantes frases d'un manual de conversa,
va a conèixer parlants nadius
i comença a conversar amb ells.
Li és igual cometre 200 errors al dia,
perquè aprèn gràcies al feedback.
El millor és que, avui dia, no cal viatjar gaire,
perquè pots conversar amb nadius
des del menjador, a través de pàgines web.
També vaig conèixer el Lucas, de Brasil,
que té un mètode molt interessant per aprendre rus.
Va afegir cent parlants de rus, desconeguts, a Skype,
va obrir una conversa amb un
i va escriure "Hola" en rus.
La persona va respondre: "Hola, què tal?"
El Lucas ho va copiar i ho va enganxar en una altra conversa
i la persona va respondre: "Molt bé, gràcies. I tu?"
El Lucas ho va copiar a la primera persona
i, d'aquesta manera, tenia dos desconeguts conversant entre ells
sense saber-ho.
(Riures)
Aviat va començar a escriure-ho ell,
perquè havia tingut tantes converses així
que ja sabia com començar una conversa.
Enginyós, oi?
També vaig conèixer poliglots que comencen imitant sons de la llengua,
d'altres que aprenen les 500 paraules més comunes de l'idioma
i d'altres que comencen a llegir sobre la gramàtica.
Si preguntés a cent poliglots diferents,
em dirien cent maneres diferents d'aprendre un idioma.
Sembla que tothom té una manera diferent d'aprendre una llengua,
però tots arriben a parlar idiomes amb fluïdesa.
Mentre m'explicaven els seus mètodes,
em vaig adonar
que el que teníem en comú
és que trobem la manera de gaudir del procés d'aprenentatge.
Tots parlaven de l'aprenentatge
com una cosa divertida.
Hauríeu d'haver-los vist les cares
mentre m'ensenyaven els quadres de gramàtica,
les fitxes fetes a mà
i les estadístiques d'aprendre vocabulari per aplicacions.
Fins i tot, com els agrada cuinar amb receptes en altres idiomes.
Tots utilitzen mètodes diferents,
però s'asseguren que els agrada.
Em vaig adonar que jo faig el mateix.
Quan aprenia el castellà, m'avorria el llibre de text.
A qui li agrada llegir sobre en José
preguntant com anar a l'estació de tren?
Volia llegir Harry Potter,
perquè era el meu llibre preferit de petita
i l'havia llegit moltes vegades.
Vaig agafar Harry Potter en castellà i vaig començar a llegir.
Al principi, quasi no entenia res,
però vaig seguir llegint, perquè m'encantava
i al final, el podia entendre quasi tot, sense problema.
Amb l'alemany, em va passar el mateix.
Vaig començar a mirar Friends, la meva sèrie preferida, en alemany.
Al principi, tot era un guirigall.
No sabia on acabava una paraula i on començava l'altra,
però la vaig seguir mirant cada dia.
M'agrada tant que la puc mirar en qualsevol idioma.
A la segona o tercera temporada,
el diàleg començava a tenir sentit, de veritat.
No me'n vaig adonar fins que vaig conèixer altres poliglots.
No som genis
i no tenim cap drecera per aprendre llengües.
Només trobem maneres de gaudir del procés,
de fer que aprendre una llengua
sigui tan divertit que ho vulguis fer cada dia.
Si no t'agrada escriure en paper,
escriu en una aplicació;
si no t'agrada escoltar àudios del llibre de text,
busca continguts de YouTube o podcasts en la llengua que sigui.
Si ets una persona introvertida
i no vols començar a parlar amb nadius,
parla amb tu mateix.
Pots parlar en veu alta a la teva habitació,
explica't què faràs el cap de setmana, com t'ha anat el dia
o tria una foto del mòbil
i descriu-la a un amic imaginari.
Els poliglots aprenen així
i el millor de tot és que qualsevol
que vulgui aprendre una llengua ho pot fer.
Gràcies a altres poliglots em vaig adonar
que és essencial gaudir
quan aprens llengües,
però gaudir no ho és tot.
Si vols parlar amb fluïdesa en un altre idioma,
cal aplicar tres principis bàsics.
Primer, calen mètodes efectius.
Si intentes memoritzar una llista de paraules per a un examen,
les paraules es guarden en la memòria a curt termini
i les oblidaràs en pocs dies.
En canvi, si vols guardar-les en la memòria a llarg termini,
les has de revisar durant diversos dies.
Això s'anomena repàs espaiat.
Pots fer servir aplicacions basades en això, com Anki o Memrise,
o escriure llistes en una llibreta, seguint el mètode Goldlist,
que és molt popular entre els poliglots.
Si no saps quins mètodes existeixen i si són efectius,
busca webs i canals de YouTube de poliglots
i busca-hi idees.
Si a ells els funciona, probablement a tu també.
El tercer principi
és crear un sistema d'aprenentatge.
Estem sempre molt ocupats i ningú té temps d'aprendre un idioma.
Però podem trobar-ne si ens organitzem.
Et pots llevar 15 minuts abans?
És el moment perfecte per revisar vocabulari.
Pots escoltar un podcast de camí a la feina?
És una bona manera d'escoltar la llengua.
Hi ha moltes coses que es poden fer sense organitzar temps extra,
com escoltar podcasts de camí a la feina
o fent les feines de casa.
L'important és crear un pla d'aprenentatge.
"Practicaré parlant cada dimarts i dijous
amb un amic durant 20 minuts."
"Escoltaré un vídeo de YouTube mentre esmorzo."
Si crees un sistema d'aprenentatge,
no cal que trobis temps extra,
perquè ja formarà part de la rutina.
Finalment, si vols aprendre a parlar amb fluïdesa,
cal paciència.
És impossible aprendre una llengua en 2 mesos,
però si que pots millorar en aquest temps,
si aprens a poc a poc cada dia mentre t'ho passes bé.
No hi ha res que motivi més
que l'èxit.
Recordo clarament el moment
en què vaig entendre el primer acudit en alemany a Friends.
Estava tant contenta i motivada
que vaig mirar dos capítols més aquell dia.
I mentre ho mirava,
vaig entendre moltes més coses, petites victòries.
A poc a poc, vaig arribar a un punt on podia parlar
lliurement i fluïda per expressar-me.
És una sensació meravellosa.
No en tinc mai prou.
Per això aprenc un idioma cada dos anys.
Aquest és el secret dels poliglots.
Trobar mètodes efectius que es poden usar sistemàticament
durant un període de temps mentre t'ho passes bé.
És així com els poliglots aprenen idiomes en qüestió de mesos i no d'anys.
Algú pensarà que
gaudir d'aprendre una llengua està molt bé,
però el veritable secret dels poliglots
no serà que teniu molta facilitat i la majoria no?
No us he explicat una cosa sobre el Benny i el Lucas.
El Benny havia estudiat 11 anys d'irlandès i 5 d'alemany a l'escola.
Però quan es va graduar, no podia parlar-ne cap.
Fins als 21, pensava que no tenia el gen per als idiomes
i que no podia parlar cap llengua.
Va començar a analitzar la seva manera d'aprendre idiomes,
que era parlar amb nadius i rebre'n feedback.
Avui, el Benny pot conversar en 10 idiomes.
El Lucas va intentar aprendre anglès durant 10 anys a l'escola.
Era un dels pitjors alumnes.
Els seus amics se'n reien
i, com a broma, li van regalar un llibre de rus,
perquè pensaven que mai aprendria cap idioma.
Va començar a experimentar amb els mètodes,
buscant la seva manera d'aprendre.
Per exemple, amb converses de Skype amb desconeguts.
10 anys després,
parla amb fluïdesa 11 idiomes.
Sona a miracle?
Doncs veig miracles com aquest cada dia.
Com a mentora d'idiomes,
ajudo a la gent a aprendre idiomes tots sols
i ho veig cada dia.
Hi ha gent a qui li costa aprendre'n un durant 5, 10 o 20 anys
i, de cop, aprenen pel seu compte
i comencen a fer servir materials que gaudeixen, mètodes més efectius
o a seguir l'aprenentatge
per observar-ne el progrés.
De cop,
troben la facilitat que els faltava.
Si heu intentat aprendre un idioma
i us heu donat per vençuts, perquè és massa difícil
o perquè no teniu facilitat,
intenteu-ho un altre cop.
Potser esteu a un mètode
d'aprendre una llengua amb fluïdesa.
Potser esteu a un mètode de ser poliglots.
Gràcies.
(Aplaudiments)